Redigeret senest d. 18. juni 2024

## Bolig

### Generelt i Danmarks Statistik

Statistikregister

Boligopgørelsen er en årlig totalopgørelse af boligbestanden og befolkningens boligforhold. Boligbestanden omfatter samtlige boliger i Danmark og beskrives gennem en række variable, fx boligernes anvendelse, opførelsesår, husstandstype og størrelse, ejer- og udlejningsforhold samt efter opvarmnings-, toilet-, bade- og køkkenforhold. Data til indsamles fra BBR.

Link til statistikdokumentation

<https://www.dst.dk/da/Statistik/dokumentation/statistikdokumentation/boligopgoerelsen>

Databrud

Fra 2010 og frem er opgørelserne umiddelbart sammenlignelige. Variablen Udlejningsforhold for 2021 og 2022 er sat til uoplyst, grundet fejl i data fra BBR.

### I Udlændingedatabasen

Referencetid

Årstallet i tabellerne refererer til at populationen er befolkningen pr. 1. januar, selv om det reelt er d. 31. december året før. Dvs. 2023 betyder referencetidspunkt d. 31.12.2022.

Opdateringstidspunkt

Boligopgørelsen bliver opdateret fire-fem måneder efter referencetidspunktet.

Sammenligning med statistikbanktabeller

Der er flere husstande i Udlændingedatabasen end i Boligopgørelsens statistikbanktabeller. Det skyldes, at der kan findes en BBR-adresse til en CPR-adresse, som ikke nødvendigvis er en boligenhed, og som derfor ikke er medtaget som beboet bolig i Boligopgørelsen. Af samme årsag er der ligeledes flere personer i befolkningen pr. 1. januar i Udlændingedatabasen end i boligopgørelsens antal personer pr. 1. januar. De husstande og personer der ikke er koblet til en bebolig i boligopgørelsen, er uoplyst i boligvariablene.

BBR har i nogle tilfælde mere end én bolig pr. CPR-adresse. Det skyldes, at der er en ekstra bygning på en matrikel, som i BBR defineres som en selvstændig bolig, og dermed bliver til en selvstændig adresse. Definitionen af en husstand i befolkningsstatistikken, indebærer at én CPR-adresse er lig med én husstand. I de tilfælde, hvor der i BBR er to boliger pr CPR-adresse, vil den bolig, der ligger øverst i værdisættet for Boligart, blive valgt. Hvis der fx både er et parcelhus og et fritidshus på samme adresse, vælges parcelhuset som den valide bolig.

Tabeller med befolkningsoplysninger

Tabeller med boligoplysninger ligger i mappen ”Bolig” i Udlændingedatabasen. Alle tabeller med befolkningsoplysninger starter med IMBOL i navngivningen.

**Variable i Boligtabeller**

Køn, alder, bopælskommune

Køn, alder og bopælskommune er variable der stammer direkte fra CPR-registret, og bliver opgjort på referencetidspunktet.

Herkomst og oprindelsesland

Herkomst og oprindelsesland er afledte variable, der bliver dannet ud fra personens egne oplysninger og forældres oplysninger i CPR. Herkomst og oprindelsesland bliver opgjort på referencetidspunktet.

Opholdstid

Opholdstid bliver beregnet i forhold til første indvandringsdato, og bliver opgjort på referencetidspunktet.

Familier og husstande

*Oplysninger om familier og husstande bliver dannet ud fra oplysninger om bopæl, forældre/barn-relationer og civilstand i CPR. Familier og husstande opgøres på referencetidspunktet.*

Ejer/lejer

Pga. tidsforskydningen mellem opdatering af de forskellige registre, vil der være en usikkerhed i opgørelser over om boligen er beboet af ejer eller lejer. Værdien bliver dannet på baggrund af ejendomsregistret, CPR og BBR, og det bliver f.eks. først registreret at der er en ny ejer, når tinglysningen er registreret i ejendomsregistret, mens den kommende ejer allerede er flyttet ind ifølge CPR. Derved vil den nyindflyttede blive registreret som lejer af sin bolig indtil næste opgørelse.

Boligens art, udlejningsforhold, bygningens opførelsesår, beboere pr. værelse, kvadratmeter pr. beboer

Oplysning om boligens art, udlejningsforhold, bygningens opførelsesår, beboere pr. værelse og kvadratmeter pr. beboer stammer fra boligopgørelsen, og opgøres på referencetidspunktet.